Pogings duur voort om seun (2) uit put te red | Netwerk24
16 Januarie 2019 13:17
Twee dae nadat ’n tweejarige seun in ’n waterput van meer as 100 m diep in ’n plattelandse dorp in Spanje geval het, het reddingswerkers nog geen sukses behaal om hom uit te kry nie.
Die opening van die put is volgens mediaberigte tussen 25 cm en 30 cm wyd, te klein vir ’n volwassene om in te pas.
A toddler fell into a 100m-deep well in Spain. Rescuers can't reach him, and his parents no longer hear him https://t.co/LHiTrtLLZL pic.twitter.com/jhHJx8YY8t
— ST Foreign Desk (@STForeignDesk) January 15, 2019
Reddingswerkers werk in aller yl om die peuter, wat slegs as Yulen bekend is, onder in die put te vind.
CBS News berig ’n tonnel word nou langs die put gegrawe in ’n poging om die bodem daarvan te bereik.
Rescuers search for 2-year-old boy who fell down deep, narrow well in Spain https://t.co/IoCfUatNmP pic.twitter.com/dT67pL0vgk
— NBC Chicago (@nbcchicago) January 14, 2019
Reddingswerkers probeer hul bes om nie die opening van die put te versper nie.
’n Videokamera is in die put laat sak, maar daar was geen beeld of klank van die kind nie.
Slegs ’n lekkergoedpakkie wat Yulen voor sy verdwyning by hom gehad het, is gesien.
Reddingswerkers op die toneel waar ’n tweejarige seun in ’n put geval het. Foto: AP
Die reddingspan het Maandagaand ’n suigmasjien gebruik om grond en modder uit die put te verwyder, berig die BBC, maar harde rotse het verhinder dat dit dieper as 80 m kon sak. Hulle hoop die nuwe tonnel wat nou gegrawe word, sal die reddingspan in staat stel om die put dieper as 80 m te bereik.
Die put is ’n maand vantevore naby die dorp Totalan in die provinsie Malaga geboor op soek na water. Dit is nooit daarna omhein of toegemaak nie.
Volgens plaaslike mediaberigte het reddingswerkers op die toneel gesê die soektog sal voortduur totdat die seun gevind word.
Yulen het in die put geval terwyl sy ouers Sondagmiddag by familievriende daar naby gekuier het.
Terwyl die soektog voortduur, word die getraumatiseerde paar in ’n tent naby die toneel gehuisves, het Channel News Asia berig. Hul eerste seun, Oliver, is in 2017 aan ’n hartaanval dood toe hy drie jaar oud was.